
VLÁDNY NÁVRH 

Z á k o n

z ... 2020

ktorým sa mení a dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov

Národná rada Slovenskej republiky sa uzniesla na tomto zákone: 

Čl. I

Zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení zákona č. 75/2020 Z. z., zákona č. 96/2020 Z. z. a zákona č. 120/2020 Z. z. sa mení a dopĺňa takto:

1. V § 25a ods. 5 sa slová „§ 313 až 322 a § 762“ nahrádzajú slovami „§ 303 až 312“.

2. V tretej časti nadpise štvrtej hlavy sa slovo „zamestnávateľovi“ nahrádza slovom „podnikateľovi“.

3. V § 30i písm. a) sa slovo „zamestnávateľom“ nahrádza slovom „podnikateľom“.

4. V § 30i písmeno b) znie:
„b)  dlžníkom malý podnikateľ alebo iný podnikateľ - fyzická osoba, voči ktorému má veriteľ pohľadávku zo zmluvy o úvere alebo pohľadávku z ručenia k tejto zmluve; malým podnikateľom sa rozumie podnikateľ, ktorý k 31. decembru roka, ktorý predchádza roku, v ktorom sa podáva žiadosť o odklad splácania úveru, zamestnáva menej ako 250 osôb a ktorého ročný obrat nepresahuje 50 000 000 eur alebo celková suma majetku nepresahuje 43 000 000 eur.“.  

5. Tretia časť sa dopĺňa šiestou hlavou, ktorá vrátane nadpisu znie:

„ŠIESTA HLAVA

OPATRENIA V OBLASTI HAZARDNÝCH HIER

§ 30o

(1) Prevádzkovateľ hazardnej hry,51ab) ktorému lehota na úhradu odvodu podľa osobitného predpisu51ab) 
a) uplynula počas obdobia pandémie do účinnosti tohto zákona, nie je v omeškaní s úhradou takéhoto odvodu, ak ho uhradí do konca septembra 2020 spolu s úrokom podľa Oznámenia Komisie o revízii spôsobu stanovenia referenčných a diskontných sadzieb za obdobie odkladu úhrady takéhoto odvodu,
b) uplynie od účinnosti tohto zákona do konca augusta 2020, nie je v omeškaní s úhradou takéhoto odvodu, ak ho uhradí do konca decembra 2020 spolu s úrokom podľa Oznámenia Komisie o revízii spôsobu stanovenia referenčných a diskontných sadzieb za obdobie odkladu úhrady takéhoto odvodu.

(2) Do uplynutia lehôt na odklad úhrady odvodu podľa odseku 1 sa ustanovenie osobitného predpisu o uvoľnení finančnej zábezpeky na neuhradené záväzky z takéhoto odvodu51ac) nepoužije.“.   

Poznámky pod čiarou k odkazom 51ab a 51ac znejú:
„51ab) Zákon č. 30/2019 Z. z. o hazardných hrách a o zmene a doplnení niektorých zákonov v znení neskorších predpisov.
51ac) § 67 ods. 5 písm. f) prvý bod zákona č. 30/2019 Z. z.“.

6. V prílohe č. 3 sa slovo „zamestnávateľa“ nahrádza slovom „podnikateľa“.


Čl. II

Tento zákon nadobúda účinnosť dňom vyhlásenia. 

